國師南巖詩
作者：蔡如松
朝代：宋

paragraphs: 七閩山秀江逾碧，俗知禮義亡姦慝。
賊潮何事率淮民，擁衆南來稍蠶食。
椎埋却冢荒徑裏，醉飽呼天爛漁弋。
孽駒躡迹逞神怪，河海波騰雲潑墨。
門開啟聖像雙闕，臺築三清伴紫極。
一朝春燕飛入宮，九龍帳底生荆棘。
舉宗屠肆血腥穢，骸骨無人坎墳域。
群凶睨目暗招邀，起火狐鳴乘月黑。
雪峯禪客漏遺種，物色漳川俄訪得。
蘆黄葦白秋風多，欲話辛酸語還塞。
易衣傳入虎狼口，翻覆死生難可測。
至今尚餘下輦處，巧作妖言相誕惑。
我曾親到國師巖，父老頗能爲記憶。
吐冤戟手駡從效，陰與群姦爲羽翼。
孤僧逼將上車去，水石含悲空寂默。
唯有霜鍾音韻清，破寒千里傳消息。